राजवाड़ा से निकली 3 किमी लंबी गेर, रंग-गुलाल में सराबोर शहर के लाखों लोग
राजवाड़ा पर सुबह से ही हुरियारों के पहुंचने का सिलसिला शुरू, कॉलोनियों और गली-मोहल्लों में उड़ा रंग
रंगपंचमी पर इंदौर में निकली गेर से आसमान सतरंगी हो गया। जहां तक नजर पहुंची, वहां जमीन से लेकर आसमान तक उड़ते रंग-गुलाल नजर आए। लोगों का उत्साह चरम पर दिखा। जैसे-जैसे गेर आगे बढ़ी, लोगों का हुजूम बढ़ता गया।
गेर में करीब 5 लाख से ज्यादा लोग शामिल हुए। शहर की इस ऐतिहासिक गेर में कई लोग परिवार के साथ पहुंचे। 3 किलोमीटर से लंबी गेर निकलने का सिलसिला दोपहर 3 बजे के बाद भी चलता रहा। इधर शहर की कॉलोनियों और गली-मोहल्लों में भी लोगों ने एक-दूसरे को रंग लगाया। वहीं सराफा बाजार और गोपाल मंदिर के आसपास भी लोग रंग खेलते नजर आए।
रसिया की गोल्डन जुबली गेर में 3 डीजे गाड़ियां, ट्रैक्टर ट्रॉली
इस बार रसिया कॉर्नर गेर का गोल्डन जुबली साल है। गेर की शुरुआत ओल्ड राजमोहल्ला स्थित हरिराम मंदिर पर पूजन के बाद हुई। गेर में विशेष रूप से बैंड बाजे, ढोल ताशे, डीजे की 3 गाड़ियां, 10 ट्रैक्टर ट्रॉली पर ड्रम से पानी उड़ाते हुए हुरियारे चलते रहे। पानी की 5 टैंकरों पर 100 फीट तक केसरिया रंग की मार करने वाली मिसाइलें भी गेर में शामिल हुई। 500 युवा केसरिया हेलमेट पहनकर युवाओं को हेलमेट पहन गाड़ी चलाने का संदेश देते हुए निकले। गेर में शामिल सभी गाड़ियों पर हिंदू सनातन धर्म के प्रतीक बड़े-बड़े केसरिया ध्वज को शामिल किया गया।
मॉरल क्लब की गेर में मुंबई की ताशा पार्टी आकर्षण
मॉरल क्लब की गेर राजवाड़ा से सराफा के रास्ते से निकली। इस बार गेर को लेकर मॉरल क्लब ने भी जोरदार तैयारी की। गेर के लिए मुंबई से 70 लोगों की ताशा पार्टी बुलवाई। इसके अलावा 4 ब्लोअर मशीनों से अलग-अलग गाड़ियों से 60 फीट ऊपर तक गुलाल उड़ाया। 40 हजार लीटर के पानी टैंकर से 6 मिसाइल शामिल की गई। यूनेस्को में गेर का नाम शामिल हो इसके लिए खास प्रबंध किए गए।
निगम की गेर में पानी की बौछारें
नगर निगम की गेर में महापौर पुष्यमित्र भार्गव भी शामिल हुए। इसमें पार्षद व भाजपा नेता भी ट्रैक्टर में बैठकर आगे बढ़ते दिखे। निगम की गेर में इस बार लोगों पर पानी की बौछारें डाली जा रही है। इस साल नगर निगम की गेर पहली बार नकाली गई। हर साल रसिया, टोरी कॉर्नर, रसिया कॉर्नर, हिंद रक्षक की गेर निकाली जाती है।
हिंद रक्षक : रंगारंग गेर के बीच फाग यात्रा
रंगारंग गेर के बीच हिन्द रक्षक की फाग यात्रा निकाली। यह फाग यात्रा बद्रीनारायण मंदिर से शुरू हुई। यात्रा के शुरू होने के पूर्व भगवान राधाकृष्ण की आरती की गई। यात्रा में शामिल रथ को संगठन की युवा शक्ति खींचते हुए चली। फागयात्रा में शामिल महिलाओं की सुरक्षा के लिए एक दस्ता भी तैनात रहा। यात्रा में सबसे आगे भगवा ध्वज वाहिनी शामिल हुई। फाग यात्रा में अबीर, गुलाल व टेसू के फूलों का ही प्रयोग किया गया। यात्रा में भजन मंडलियां राधा कृष्ण के भजन व फाग गीत गाते हुए चलीं।
टोरी कॉर्नर की गेर में डुप्लीकेट अमिताभ
टोरी कॉर्नर रंग पंचमी महोत्सव समिति की गेर सबसे आगे चली। इसमें डुप्लीकेट अमिताभ बच्चन भी शामिल हुए। वे ट्रैक्टर-ट्रॉली में बैठकर सभी का अभिवादन करते हुए निकले। उनके साथ लोग सेल्फी लेते नजर आए। इस गेर में बोरिंग मशीन से 100 फीट ऊपर तक गुलाल उड़ाया गया। ब्लोअर से चमकीले रंगों की बौछार भी की गई। पानी के टैंकरों से 100 फीट तक रंगों की बौछार से गेर में लोगों का स्वागत किया गया। गेर में ढोल, बैंड, ट्रेक्टर, ट्राली, बैनर, 2 डीजे की गाड़ियां, तीन टैंकर भी शामिल हुए।
गेर देखने के लिए छतें हो चुकी हैं बुक
इंदौर के सबसे बड़े उत्सव रंग पंचमी की गेर में शामिल होने के लिए लोगों में जितना उत्साह है, उतना ही उसे निहारने के लिए भी शहर बेसब्र है। गेर ने क्षेत्र की छतों को बेशकीमती बना दिया है। टोरी कॉर्नर से लेकर राजवाड़ा और गेर के तीन-साढ़े तीन किमी मार्ग पर कोई 400 मकान हैं, जिनकी छत से गेर को निहारा जा सकता है। मुख्य जगहों की छतों के लिए 8 से 10 समूह तक संपर्क कर चुके हैं। इनमें प्रशासनिक व पुलिस अफसरों से लेकर बड़े नेता, उद्योगपति तक शामिल हैं। अब ऊंची सिफारिश पर भी एक-दो लोगों से ज्यादा की जगह नहीं मिल पा रही है।
दो-तीन दिन पहले ही सारी छत बुक हो चुकी हैं। सबसे ज्यादा मांग राजवाड़ा सर्कल की छतों की है, जहां गेर अपने सबसे भव्य रूप में सामने आती है।
इंदौर में गेर में जाने के पहले जान ले पार्किंग और डायवर्सन
राजवाड़ा और आसपास के क्षेत्र में गेर के आयोजन के चलते ट्रैफिक पुलिस ने कुछ रोड को वाहनों के लिए बंद और कुछ को डायवर्सन किया है। ट्रैफिक पुलिस के मुताबिक गेर के रास्ते पर सभी वाहनों की एंट्री और पार्किंग प्रतिबंधित रहेगी।
ये रास्ते रहेंगे प्रतिबंधित
1. हैमिल्टन रोड एवं फ्रूट मार्केट से राजवाड़ा की ओर।
2. इमली बाजार से राजवाड़ा की ओर।
3. बड़वाली चौकी से गोरा कुंड की ओर।
4. यशवंत रोड एवं आड़ा बाजार गली से राजवाड़ा की ओर।
5. राम लक्ष्मण बाजार से पीपली बाजार की ओर।
6. नृसिंह बाजार से शीतला माता बाजार की ओर।
7. मालगंज से लोहार पट्टी की ओर।
8. अंतिम चौराहा से लोहार पट्टी की ओर।
9. जवाहर मार्ग से सराफा, बजाज खाना चौक, बर्तन बाजार गली, निहालपुरा गलियों में वाहनों का प्रवेश प्रतिबंधित रहेगा।
जवाहर मार्ग एवं राजवाड़ा क्षेत्र में सिटी बस और अन्य लोडिंग वाहन प्रतिबंधित रहेंगे। सिटी बस एवं दोपहिया एवं चार पहिया वाहन मृगनयनी, सुभाष मार्ग, गंगवाल बस स्टैंड, महू नाका चौराहा, पलसीकर चौराहा, टावर चौराहा, भवरकुआं से आना-जाना कर सकेंगे।
डायवर्सन पॉइंट
1. जो आमजन मृगनयनी से एयरपोर्ट एवं गंगवाल बस स्टैंड जाना चाहते हैं, वह मृगनयनी, इमली बाजार, जिंसी, बड़ा गणपति की ओर सभी प्रकार के वाहन आना-जाना कर सकेंगे।
2. नगर निगम चौराहे से शिवालय, मरीमाता चौराहा से उज्जैन की ओर तथा महेश गार्ड, किला रोड होकर एयरपोर्ट की ओर आना-जाना कर सकेंगे।
3. धार तरफ से आने वाले वाहन जो एबी रोड या पलासिया की ओर जाना चाहते हैं वह गंगवाल बस स्टैंड, महू नाका, कलेक्ट्रेट के सामने से पलसीकर चौराहा, टावर चौराहा, होकर भवरकुआं तथा अग्रसेन चौराहा की ओर आना-जाना कर सकेंगे।
यहां रहेगी पार्किंग
गेर में शामिल होने वाले आम लोगों के वाहनों की पार्किंग व्यवस्था का प्रबंधन मृगनयनी चौराहे पर स्थित शिवाजी मार्केट पार्किंग स्थल, संजय सेतु रिवर साइड पार्किंग, मच्छी बाजार पर नई रोड, हरसिद्धि मंदिर के पास, मालगंज सब्जी मंडी में वाहनों का पार्किंग की व्यवस्था की गई है।
यातायात प्रबंधन मित्र देंगे सेवाएं
रंगपंचमी पर गेर व्यवस्था के लिए पार्किंग स्थल व डायवर्सन पॉइंट लगाए गए है। यातायात प्रबंधन पुलिस की टीम के साथ "यातायात प्रबंधन मित्र" योजना से जुड़कर शहर के यातायात को सुगम, सुरक्षित बनाने में अपनी सेवाएं दे रहे हैं। ये मुख्य रूप संजय सेतु (जवाहर मार्ग ), मृग नयनी चौराहा, यशवंत रोड चौराहा, आड़ा बाजार, राम-लक्ष्मण बाजार, मालगंज, नरसिंह बाजार चौराहा, राजमोहल्ला चौराहा, महू नाका, बड़वाली चौकी तिराहा, रामबाग चौराहा, नगर निगम चौराहा, जिंसी चौराहा, अंतिम चौराहा, बड़ा गणपति चौराहा, मुकेरीपुरा मस्जिद आदि प्रमुख पाइंट के अलावा अन्य चौराहों पर भी ये अपनी सेवाएं देंगे।
उज्जैन के महाकालेश्वर मंदिर में रंगपंचमी, 5 क्विंटल टेसू के फूलों से खेला रंग
उज्जैन के महाकालेश्वर मंदिर से रंगपंचमी की शुरुआत हुई। तड़के 4 बजे मंदिर के कपाट खोले गए। जल से भगवान महाकाल का अभिषेक करने के पश्चात दूध, दही, घी, शक्कर, ताजे फलों के रस से बने पंचामृत से पूजन किया गया। भांग, चंदन, सूखे मेवों से बाबा महाकाल का दिव्य श्रृंगार किया गया। महाकाल को प्रथम रंग अर्पित करने के बाद पंडे, पुजारियों और श्रद्धालुओं ने रंग खेला। 5 क्विंटल टेसू के फूलों से रंग बनाया गया था। यहां वीडियो में देखें कैसे महाकाल की नगरी में निकल रही पहली बार गेर...
भोपाल में रंगपंचमी पर चल समारोह: मस्ती में हुर्रियारों की टोलियां
राजधानी भोपाल में रंगपंचमी पर चल समारोह निकाले जा रहे हैं। हुर्रियारों की टोलियां मस्ती में हैं। पुराना शहर, बरखेड़ी और शाहपुरा में बड़े स्तर पर चल समारोह निकाले जा रहे हैं। हिंदू उत्सव समिति के चल समारोह में ऊंट और घोड़े भी हैं। राधा-कृष्ण की झांकियां हैं। पानी के टैंकरों से बौछारें की जा रही हैं। पुराने शहर में रंगपंचमी पर चल समारोह निकाले जाने की परंपरा सवा सौ साल से भी ज्यादा पुरानी है। चल समारोह में 11 भगवा पताके, 11 ढोल, 10 तासा पार्टी, 4 डीजे, शिव-पार्वती नृत्य होली, खेले मसाने में झांकी, भगवान गोवर्धन पार्वत झांकी, राधा-कृष्ण की फाग उत्सव नृत्य होली झांकी, करीला नृत्य मंडली झांकी, 31 महाकाल डमरू मंडल, भगवान श्रीराम जी की बग्गी, दो ऊंट, गुलाल एवं रंगबिरंगी कतरनें उड़ाती मशीनें, दो तांगे, म्यूजिकल ग्रुप डांस पार्टी शामिल हैं। पुराने शहर में सवा सौ साल से भी ज्यादा पुरानी परंपरा